På overfladen var alt fryd og gammen, da en kinesisk delegation kort før jul besøgte Christiansborg, og en enlig demonstrant stod udenfor og blafrede med det tibetanske flag.

- Ham derude har ret til at demonstrere (...). Vi er ikke stødte eller fornærmede. Det er fint med os, sagde en talsmand for kineserne til Berlingske samme dag.

HØR P1 ORIENTERING Lyt til hele indslaget om sagen i P1 Orientering her.

Tilsyneladende bød de kinesiske besøgende på den måde ligefrem en Kina-kritisk demonstrant velkommen.

Men virkeligheden var en helt anden.

Inde bag Christiansborgs tykke mure, ville de kinesiske besøgende slet ikke forlade bygningen så længe, der var et tibetansk flag uden for døren. Bag facaden blev der lagt pres på Københavns Politi. Og til sidst blev den kinesiske delegation i stedet lukket ud ad bagdøren.

Opkald fra sort Audi Q8

Reelt skal der blot én enkelt demonstrant til at skabe en sådan virak, da delegationen fra Den Kinesiske Nationalkongres den 14. december 2018 sætter sig til bordet for at spise frokost med medlemmer af det danske folketing.

Denne kolde december-dag er Thomas Goetz den eneste, der pakker sit tibetanske flag ud og stiller sig op i den store Rigsdagsgård foran hovedindgangen på Christiansborg og venter.

Han opdager slet ikke, at en chauffør i en sort Audi i nærheden kort efter begynder at ringe til politiet fra sin mobiltelefon, sådan som man kan høre på de lydfiler, P1 Orientering har fået aktindsigt i.

- Første betjent: Københavns Politi, det er omstillingen. Hvad kan jeg hjælpe med?

- Chauffør: Jeg kører for den kinesiske delegation, og vi er på Christiansborg i øjeblikket. Der står en mindre gruppe af mennesker med noget tibetansk flag. Jeg vil gerne høre, om den demonstration er anmeldt?

- Første betjent: Jeg stiller lige op i Vagtcentralen. Et øjeblik.”

’En mindre gruppe med et tibetansk flag’

Intetanende står Thomas Goetz udenfor i kulden og venter. Ved tidligere kinesiske statsbesøg er han blevet tilbageholdt og har fået frataget sit flag. Derfor er han spændt på, hvad politiet nu vil stille op, og håber, at han får lov til at vise de kinesiske gæster sit tibetanske flag.

- Jeg står foran hovedindgangen. Der kom de sikkert ind, og så vil de også forlade bygningen gennem den dør. Og så vil de være nødt til at gå forbi flaget. Og derfor står jeg her, forklarer han til P1 Orientering.

Samtidig bliver chaufføren i den sorte Audi stillet igennem til den næste betjent i rækken, som han også gør opmærksom på det tibetanske flag.

- Anden betjent: Vagtcentralen.

- Chauffør: Ja, goddag. Vi holder med den kinesiske delegation foran Christiansborg. Og der står en mindre gruppe mennesker med et tibetansk flag.

Patruljevogn til Christiansborg

Betjenten i Vagtcentralen beder chaufføren i den sorte Audi om at vente et øjeblik og henvender sig til en tredje betjent: Den vagthavende hos Københavns Politi. Det fremgår af lydoptagelserne fra Vagtcentralen.

Den vagthavende beslutter sig for at sende en patruljevogn til Christiansborg, hvor den sorte Audi Q8, en sort BMW 740 og to Mercedes Sprinter minibusser holder foran hovedindgangen og venter på at køre den kinesiske delegation videre til det efterfølgende møde i Udenrigsministeriet.

Politiet vil lige finde ud af, hvad de skal gøre, får chaufføren i den sorte Audi at vide over telefonen.

- Anden betjent: Ved du hvad, jeg undersøger lige. Altså umiddelbart er der ikke noget anmeldt. Men altså… Ja. Jeg skal jo passe på, hvad jeg siger, he, he. Det er jo sådan lidt betændt det her emne. Så jeg undersøger lige, om det er noget, vi skal foretage os yderligere omkring.

- Chauffør: Det er godt.